b'\n_START_ARTICLE_\nEigil Bruno Wendell de Neergaard\n_START_PARAGRAPH_\nEigil Bruno Wendell de Neergaard, med d\xc3\xa6knavnet Erik M\xc3\xb8ller (7. juli 1913 p\xc3\xa5 Smidstrupg\xc3\xa5rd ved B\xc3\xb8rkop \xe2\x80\x93 29. marts 1945 i Ryvangen) var en dansk frihedsk\xc3\xa6mper._NEWLINE_Han var s\xc3\xb8n af forpagter af Estruplund og Lungholm Carl Ernst de Neergaard (1884-1943) og Doris Wendell (1888-1963). Den 5. januar 1940 \xc3\xa6gtede han Ellen Therese Elisabeth Vejl\xc3\xb8 (f\xc3\xb8dt i K\xc3\xb8benhavn 7. august 1918), datter af overassistent Hans Olaf Vejl\xc3\xb8 og Agnes Nielsen. Under Vinterkrigen 1940 i Finland var han leder af ambulancetjenesten ved det danske lazaret. Han stiftede National V\xc3\xa6rn i Slagelse, hvor han var leder af Falckstationen. Under bes\xc3\xa6ttelsen blev han den f\xc3\xb8rste byleder af modstandsbev\xc3\xa6gelsen i Slagelse. Fra december 1943 var han kontaktmand til en illegal flugtrute over Storeb\xc3\xa6lt. Han tilrettelagde sammen med faldsk\xc3\xa6rmsmanden Erik Boelskov fire (mislykkede) sabotager i Slagelse i august 1943. Fra for\xc3\xa5ret 1944 indtil juli 1944 var han amtsleder i Sor\xc3\xb8 Amt med s\xc3\xa6rligt ansvar for organisering i den vestlige del af amtet. Han var modtageleder p\xc3\xa5 Selchausdal ved Tiss\xc3\xb8 15. oktober 1944, men gik under jorden efter\xc3\xa5ret 1944._NEWLINE_Den 19. december 1944 blev han anholdt og siden d\xc3\xb8mt ved en tysk krigsret og henrettet i Ryvangen den 29. marts 1945._NEWLINE_Han er mindet i Mindelunden i Ryvangen._NEWLINE_Hans kiste f\xc3\xb8rtes 20. juni 1945 fra Ryvangen til begravelse i Sk\xc3\xa6lsk\xc3\xb8r.'